12.06.2012 21:00
Jalgpalli EM-il algasid alagruppide teise vooru kohtumised, kui Tšehhi suutis vaid kuue esimese minutiga Kreeka vastu 2:0 juhtima minna ning kohtumise lõpuks 2:1 võita.
Juba kolmandal minutil läksid tšehhid juhtima, kui algkoosseisu lülitatud Tomas Hübschman andis suurepärase läbisöödu Petr Jiracekile, kes palli väravasse toimetas, vahendab ERRi spordiportaal
.
Teine tšehhide värav tuli vaid kolm minutit hiljem. Kreeka kaitsjad puterdasid ja kinkisid palli Theodor Gebre Selassie'le, kes tsenderdas otsajoone juurest värava alla, kus esimesena jõudis pallini Vaclav Pilar.
Sellega purustas Tšehhi EM-i kiireima 2:0 eduseisu rekordi, mis enne kuulus aastast 1992 hollandlastele, kes läksid Saksamaa vastu juhtima 2:0 veerandtunnise mängu järel.
Kreeklaste halb õnn jätkus 22. minutil, kui väravavaht Kostas Chalkias oli sunnitud mängust vigastuse tõttu lahkuma. Postide vahele asus pingilt Michail Sifakis.
41. minutil saatsid kreeklased tänu Giorgos Fotakise täpsele pealöögile palli küll Tšehhi väravasse, kuid joonekohtunik oli fikseerinud napi suluseisu.
53. minutil sai Kreeka mängu tagasi, kui tšehhide väravavaht Petr Cech lasi näppude vahelt läbi väga lihtsa palli, mis kukkus täpselt Theofanis Gekase jalale ning ründaja toksas palli kergelt väravasse.
Kreeka ei suutnud teise poolaja lõpus enam Tšehhi väravale ohtlikuks saada ning tšehhid veeratasid mängu võiduka lõpuni.
Tabelis on nüüd Tšehhil kahest mängust kolm punkti ning Kreeka jätkab avakohtumisest teenitud ühe viigipunktiga.
Toimetas Merili Nael